શહેરમાં છેલ્લા એક મહિનામાં જો અકસ્માતની વાત કરીએ તો સૌથી વધુ અકસ્માતના બનાવો પૂર્વ વિસ્તારમાં બન્યા છે જેમાં સૌથી વધુ ‘જે’ ટ્રાફિક પોલીસ સ્ટેશનમાં બનવા પામ્યા છે. સૂત્રોના જણાવ્યા મુજબ દસ મહિનામાં થયેલા અકસ્માતમાં ‘જે’ ટ્રાફિકમાં જ ૭૬ લોકો મોતને ભેટ્યા છે. શહેરના પૂર્વ વિસ્તારમાં આવેલા એવા ઇસનપુર, નારોલ, લાંભા, વટવા, મણિનગર, રામોલ વિસ્તારમાં અકસ્માતનું પ્રમાણ વધુ છે. ટ્રાફિક પોલીસનાં સૂત્રોનાં જણાવ્યા મુજબ લોકોની બેદરકારી અને ખાસ હેલ્મેટ ન પહેરવાના કારણે અકસ્માતમાં લોકો મોતને ભેટ્યા છે. ગત મહિને સાબરમતી રિવરફ્રન્ટ ઉસ્માનપુરા ખાતે પણ એક અકસ્માતગ્રસ્ત કાર ઊભી હતી તેની પાછળ પૂરપાટ ઝડપે આવેલો એક બાઇકસવાર યુવક ઘૂસી જતાં તેનું ઘટનાસ્થળે જ મોત થયું હતું. શાહઆલમ નજીક પણ ડમ્પર નીચે આવી ગયેલ યુવતીઓએ હેલ્મેટ પહેરી ન હોઇ તેનું પણ મોત નિપજ્યું હતું.